RO Jurnalul Oficial al Uniunii Europene C 135/5

Publicarea unei cereri de modificare în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind protecția indicațiilor geografice și a denumirilor de origine ale produselor agricole și alimentare

(2016/C 135/05)

Prezenta publicare conferă dreptul de opoziție la cererea de modificare în temeiul articolului 51 din Regulamentul (UE) nr. 1151/2012 al Parlamentului European și al Consiliului (1).

CERERE DE MODIFICARE

Regulamentul (CE) nr. 510/2006 al Consiliului privind protecția indicațiilor geografice și a denumirilor de origine ale produselor agricole și alimentare (2)

CERERE DE MODIFICARE ÎN CONFORMITATE CU ARTICOLUL 9

„ΦΑΣΟΛΙΑ ΓΙΓΑΝΤΕΣ-ΕΛΕΦΑΝΤΕΣ ΚΑΣΤΟΡΙΑΣ” (FASOLIA GIGANTES-ELEFANTES KASTORIAS)

Nr. UE: EL-PGI-0105-1001-1.6.2012

IGP ( X ) DOP ( )

1. Rubrica din caietul de sarcini care face obiectul modificării

— ☐ Denumirea produsului — ☐ Descrierea produsului — ☐ Aria geografică — ☐ Dovada originii — ☒ Metoda de producție — ☐ Legătura — ☐ Etichetarea — ☐ Cerințe naționale — ☒ Altele („Ambalarea”)

2. Tipul modificării (modificărilor)

— ☒ Modificare a documentului unic sau a fișei rezumat — ☐ Modificare a caietului de sarcini al DOP sau al IGP înregistrate pentru care nu s-a publicat nici documentul unic și nici fișa rezumat — ☐ Modificare a caietului de sarcini care nu generează nicio modificare a documentului unic publicat [articolul 9 alineatul (3) din Regulamentul (CE) nr. 510/2006] — ☐ Modificare temporară a caietului de sarcini ca urmare a adoptării unor măsuri sanitare sau fitosanitare obligatorii de către autoritățile publice [articolul 9 alineatul (4) din Regulamentul (CE) nr. 510/2006]

3. Modificare (modificări):

3.1. Modificarea (a):

Secțiunea intitulată „Prelucrare” se modifică după cum urmează:

Se elimină următorul paragraf:

„Linia de ambalare care folosește folie de polipropilenă în rolă va ambala produsul în pungi de 0,5 și 1 kg, care sunt ulterior sigilate la cald. Pungile sunt apoi puse în ambalaje mai mari (cutii) de 10-20 kg. Tot procesul este controlat electronic și implică utilizarea dozatoarelor automate. Produsul ambalat este apoi comercializat direct sau păstrat în spații de depozitare moderne la fabrică, unde, în condiții optime și dată fiind natura produsului, el se poate conserva pe o perioadă foarte îndelungată.”

Textul de mai sus se înlocuiește cu următorul text:

„Produsul se ambalează în materiale adecvate uzului alimentar în conformitate cu legislația în vigoare. Ambalajele pot conține o greutate de până la 30 kg.”

Justificare:

Modificarea elimină anumite restricții, ceea ce va permite ca produsul să fie ambalat și în alte greutăți pentru a răspunde cererii pieței, dar și în ambalaje diferite, adecvate uzului alimentar. Ca urmare a dezvoltării tehnologice, polipropilena nu mai este singurul material recomandat pentru ambalarea proteaginoaselor. În plus, limitarea ambalajului la 0,5 și 1 kg a creat probleme legate de vânzările către unitățile de alimentație publică și către țări terțe, în cazul cărora legislația prevede ca proteaginoasele să fie comercializate în ambalaje de greutăți mai mici.

3.2. Modificarea (b):

Secțiunea intitulată „Prelucrare” se modifică după cum urmează:

Se elimină următorul paragraf:

„Atunci când sosește la fabrică, produsul este dus în camera de dezinfestare și tratat prin metoda ECOGEN, cea mai avansată metodă ecologică, care constă în eliminarea elementului indispensabil supraviețuirii organismelor dăunătoare: oxigenul (O2). Acest lucru înseamnă că:

Nu se folosesc gaze toxice.

Nu se adaugă aditivi chimici.

Nu apar mirosuri străine.

Nu există niciun risc de explozie.

Nu se produce nicio decolorare.”

Paragraful de mai sus se înlocuiește cu următorul text:

„Atunci când sosește la fabrică, produsul este dus în camera de dezinfestare și tratat prin metode ușoare, aprobate de legislația națională și europeană în vigoare, astfel încât să nu fie afectat de:

— gaze toxice;

— aditivi chimici;

— mirosuri;

— decolorare.”

Justificare: Scopul modificării este acela de a evita restricțiile legate de utilizarea noilor metode de dezinfestare care ar putea apărea în viitor.

3.3. Modificarea (c):

Secțiunea intitulată „Calibrare/ambalare” de la rubrica „Metoda de obținere” se modifică după cum urmează:

Se elimină următorul text:

„Produsul, aflat în stare perfectă în ceea ce privește caracteristicile sale macroscopice, va fi transportat către unitatea de ultimă generație de sortare/ambalare a fasolei, Agrotiki Kastorias A.E., care își va desfășura activitatea în localitatea Lakkomata din municipalitatea Orestida. Unitatea este situată în zona mai largă de producție, după cum se indică în harta din anexă. La unitatea respectivă, care este reglementată prin Regulamentul (CEE) nr. 866/90, au început deja lucrările. Prin urmare, este esențial ca produsul, care este strâns legat de economia agricolă din regiunea Kastoria, să fie recunoscut în același timp. Instalația de sortare va prelucra în principal fasole. Cu toate acestea, ea îndeplinește specificațiile pentru clasificarea în funcție de calibru a tuturor tipurilor de proteaginoase. Capacitatea sa maximă este de 4 500 de tone de produs pe an, într-o singură tură de lucru. Având în vedere producția de «Fasolia Gigantes-Elefantes» înregistrată în regiune în ultimii șapte ani (în medie, de 2 597 de tone pe an), unitatea va avea în mod vădit capacitatea de a trata orice creștere a producției care ar putea apărea în viitor.”

Paragraful de mai sus se înlocuiește cu următorul text:

„Produsul, aflat în stare perfectă în ceea ce privește caracteristicile sale macroscopice la recoltare, va fi transportat imediat la unități de sortare/clasificare în funcție de calibru a fasolei, situate în aria geografică delimitată de producție, care îndeplinesc cerințele prevăzute de legislația greacă și europeană.”

Justificare

Cerința ca produsul să fie clasificat în funcție de calibru și ambalat la unitatea de sortare/ambalare Agrotiki Kastorias A.E. nu respectă Regulamentul (UE) nr. 1151/2012. Mai exact, la articolul 7 alineatul (1) litera (e) din regulamentul respectiv se menționează numai aria geografică delimitată, nu o unitate anume, în ceea ce privește restricțiile de ambalare care pot fi incluse în descrierea metodei de producție. Modificarea elimină această restricție, permițând astfel oricărei întreprinderi din aria delimitată să prelucreze, să clasifice în funcție de calibru și să comercializeze „Fasolia Gigantes-Elefantes Kastorias” în conformitate cu cerințele relevante, ambalarea putând fi efectuată și în cadrul, și în afara ariei geografice delimitate.

Toate modificările de mai sus au fost incluse într-un document unic, care a fost redactat pe baza fișei rezumat stabilite în Regulamentul (CE) nr. 1428/2003, cu modificări de redactare, eliminările și adăugirile în conformitate cu caietul de sarcini aprobat.

Declarație de interes legitim al grupului solicitant

Grupul solicitant „I AROSI” este o asociație fără scop lucrativ înființată de cultivatorii de fasole în 2007 cu scopul de a elabora și de a pune în aplicare un plan de gestionare comun pentru ferme. Grupul se concentrează în principal pe adoptarea unor bune practici agricole, pe reducerea costurilor de producție, pe restructurarea cultivării fasolei și pe asigurarea disponibilității pe piață a renumitei „Fasolia Gigantes-Elefantes Kastorias”. Sediul social al grupului este situat în aria geografică delimitată.

DOCUMENT UNIC

Regulamentul (CE) nr. 510/2006 al Consiliului privind protecția indicațiilor geografice și a denumirilor de origine ale produselor agricole și alimentare (3)

„ΦΑΣΟΛΙΑ ΓΙΓΑΝΤΕΣ ΕΛΕΦΑΝΤΕΣ ΚΑΣΤΟΡΙΑΣ” (FASOLIA GIGANTES-ELEFANTES KASTORIAS)

Nr. UE: EL-PGI-0105-1001-1.6.2012

IGP ( X ) DOP ( )

1. Denumire

„Φασόλια Γίγαντες-Ελέφαντες Καστοριάς” (Fasolia Gigantes-Elefantes Kastorias)

2. Statul membru sau țara terță

Grecia

3. Descrierea produsului agricol sau alimentar

3.1. Tipul de produs

Clasa 1.6. Fructe, legume și cereale în stare proaspătă sau prelucrate

3.2. Descrierea produsului căruia i se aplică denumirea de la punctul 1

„Fasolia Gigantes-Elefantes Kastorias” este o fasole care aparține speciei de leguminoase Phaseolus coccineus (sau multiflorus) și care se cultivă în regiunea Kastoria.

„Fasolia Gigantes-Elefantes Kastorias” este o fasole mare, albă, reniformă, cu pielița subțire, care se fierbe foarte ușor. Valoarea nutritivă a fasolei este foarte ridicată, căci ea conține o sursă excelentă de proteine, amidon, fier și alte elemente și are un conținut slab de grăsimi.

„Fasolia Gigantes-Elefantes Kastorias” se clasifică după cum urmează, după tip, categorie, în funcție de formă, de greutatea a 1 000 de boabe sau de procentul de boabe care pot trece printr-o sită cu un anumit diametru:

(Α) Fasolia elefantes: greutatea a 1 000 de boabe trebuie să fie de cel puțin 1 800 de grame sau 90 % din boabe trebuie să nu poată trece printr-o sită cu găuri rotunde cu diametrul de 13 mm;

(Β) Fasolia gigantes: greutatea a 1 000 de boabe trebuie să fie între 1 200 și 1 800 de grame sau 90 % din boabe trebuie să nu poată trece printr-o sită cu găuri rotunde cu diametrul de 12 mm.

Boabele de „Fasolia Gigantes-Elefantes Kastorias” trebuie să îndeplinească următoarele cerințe de calitate:

— să fie întregi, coapte, de culoare normală, netede, fără găuri făcute de insecte, fără insecte și boli grave și să nu fie alterate sau încinse;

— să fi fost curățate prin cernere sau sortare manuală;

— să nu conțină boabe de alte categorii;

— să nu conțină niciun fel de impurități;

— să prezinte caractere microscopice și organoleptice care să fie tipice fiecărei categorii și să garanteze conservarea și manipularea produselor în condiții de igienă conforme cu cele stabilite în codul alimentar;

— să nu prezinte o rată de umiditate mai mare de 14 %.

Se aplică următoarele toleranțe:

(a) până la 2 % boabe sparte, de dimensiune mai mică decât o jumătate de bob întreg;

(b) până la 0,5 % boabe atrofiate și decolorate;

(c) până la 0,05 % impurități, din care maximum 0,02 % pământ.

3.3. Materii prime (numai pentru produsele prelucrate)

—

3.4. Hrană pentru animale (numai pentru produsele de origine animală)

—

3.5. Etape specifice ale producției care trebuie să se desfășoare în aria geografică delimitată

Toate etapele cultivării și prelucrării (curățarea, uscarea, sortarea și dezinfestarea) se desfășoară în aria geografică delimitată.

3.6. Norme specifice privind felierea, răzuirea, ambalarea etc.

Produsul se va ambala automat în materiale adecvate uzului alimentar în conformitate cu legislația în vigoare, fie în cadrul, fie în afara ariei geografice delimitate. Ambalajele pot conține o greutate de până la 30 kg.

3.7. Norme specifice privind etichetarea

—

4. Delimitarea concisă a ariei geografice

Zona de cultură cuprinde:

(A) o parte a teritoriului municipalității Kastoria (definită în Legea nr. 3852/2010 – Programul Kallikratis), mai precis: (i) întregul teritoriu al municipalității Agia Triada; (ii) întregul teritoriu al municipalității Makednoi; (iii) întregul teritoriu al municipalității Agioi Anargyroi; (iv) întregul teritoriu al municipalității Korestia; (v) întregul teritoriu al municipalității Kastoria; (vi) întregul teritoriu al municipalității Vitsi; (vii) întregul teritoriu al municipalității Mesopotamia; (viii) o parte a teritoriului municipalității Kastraki (numai comuna Dendrochori);

(B) o parte a teritoriului municipalității Orestida (definită în Legea nr. 3852/2010 – Programul Kallikratis), mai precis: (i) întregul teritoriu al municipalității Ion Dagoumis; (ii) o parte a teritoriului municipalității Argos Orestiko (numai municipalitatea Argos Orestiko și localitățile Ammoudara, Asprokklisia, Dialekto, Kastanofito, Lakkomata, Melanthio și Spilaia);

(C) o parte a teritoriului municipalității Nestorio (definită în Legea nr. 3852/2010 – Programul Kallikratis) (numai localitatea Ptelea din municipalitatea Nestorio).

Suprafețele plantate cu „Fasolia Gigantes-Elefantes Kastorias” sunt învecinate.

5. Legătura cu aria geografică

5.1. Specificitatea ariei geografice

Având în vedere natura culturii, ea a început să se cultive în scurt timp în zonele de munte, unde s-a împământenit. Una dintre aceste zone a fost regiunea Kastoria, care s-a dovedit a fi ideală. Solul ideal, clima ideală și metodele de cultivare optime de aici se combină pentru a crea soiuri și un produs care se vinde foarte bine pe piață.

Regiunea Kastoria are un ecosistem ideal, cu condiții pedoclimatice optime pentru producția fasolei de calitate superioară.

Cultura de fasole în regiunea Kastoria se practică de-a lungul malurilor fluviului Aliakmon și ale afluenților săi, precum și în zonele care au făcut obiectul comasărilor, unde se află rețele de irigații organizate care asigură aprovizionarea permanentă cu apa necesară acestei culturi. Există de asemenea câmpuri mai mici pe care se cultivă această fasole, în împrejurimile lacului Orestiada (Kastoria).

Suprafața ocupată de plantațiile de „Fasolia Gigantes-Elefantes Kastorias” din zona geografică de cultură atinge azi aproape 9 000 de stremmata (= 900 de hectare). Altitudinea în zona de cultură variază între 630 și 900 de metri. Solurile sunt aluvionare, cu textură ușoară, bine drenate și, în cea mai mare parte a timpului, ușor acide, cu un conținut ridicat de fosfor. Acesta este un factor care favorizează obținerea fasolei de o calitate excelentă și care contribuie la dezvoltarea unui sistem radicular adaptat necesităților plantei.

Clima din zonă este continentală cu veri răcoroase datorate altitudinii și prezenței în vecinătate a maselor de apă ale lacului Orestiada (Kastoria) și fluviului Aliakmon. Datorită prezenței lacului, verile sunt răcoroase și primăverile blânde. De asemenea, cantitatea medie anuală de precipitații de aproape 600 mm completează condițiile necesare pentru a satisface consumul de apă al fasolei.

Această climă „specială” care contribuie la obținerea unui produs de o calitate excelentă, este datorată, în mare măsură, situării excepționale a zonei. Toată regiunea constituie un platou întins protejat de Muntele Vitsi și de lanțul muntos Grammos: o cuvetă în care vântul, atunci când bate, este întotdeauna slab.

5.2. Specificitatea produsului

În ceea ce privește fasolea uscată cultivată în Grecia, numai „Fasolia Gigantes-Elefantes Kastorias” atinge o greutate mai mare de 1 200 g la 1 000 de boabe. Ea este renumită pentru caracteristicile calitative nu numai în Grecia, ci și în străinătate. Calibrul, aspectul, pielița subțire, proprietățile de fierbere, aroma și valoarea biologică ridicată diferențiază această fasole de orice alt tip produs în alte zone.

„Fasolia Gigantes-Elefantes Kastorias” este bogată în proteine pure și are un conținut de grăsimi foarte scăzut, care, în combinație cu nivelul satisfăcător de fier, o face mai hrănitoare decât fasolea din alte zone. În plus, nivelul scăzut de calciu și conținutul destul de mare de fosfor asigură faptul că se fierbe ușor și, mai presus de toate, îi conferă o aromă unică.

5.3. Legătura cauzală dintre aria geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP)

Factorii care contribuie la această legătură sunt materialul genetic, lumina, solurile fertile, pH-ul favorabil, lipsa agenților patogeni, resursele abundente de apă ale ariei geografice și verile răcoroase și potrivit de însorite. Solurile cu textură medie, ușor acide și bine drenate se combină armonios cu clima mediteraneean-continentală a ariei pentru obținerea fasolei. Această fasole este cultivată de localnici de 400 de ani, practica respectivă devenind parte integrantă din viața lor. Metodele de cultivare sunt tradiționale și se transmit de la o generație la alta. Acest lucru se datorează faptului că obținerea unui produs de calitate superioară nu ține exclusiv de mijloace, ci este mai degrabă rezultatul multor ani de experiență practică în cultivarea acestei plante.

„Fasolia Gigantes-Elefantes Kastorias” se obține din semințe sănătoase din material săditor local din specia Phaseolus coccineus (sau multiflorus). Factorul cel mai important este faptul că este garantată puritatea genetică, deoarece producătorii respectă cu strictețe această tradiție, acesta fiind unul dintre principalele motive pentru care ei obțin boabe de fasole de o calitate superioară constantă. Sunt identificate plantele robuste, sănătoase, fiind selecționate semințele acestora și clasificate pe baza unor criterii stricte, cu garanția personală a celor mai experimentați cultivatori. Semințele care nu prezintă caracteristicile standard ale soiului sunt eliminate, astfel încât soiurile locale să își mențină omogenitatea în ceea ce privește calitatea și valoarea de piață.

Toți acești factori contribuie la caracteristicile calitative ale produsului. Mai precis:

— Greutatea și numărul de semințe/kg depinde de calibrul și greutatea specifică a produsului. Factorii care influențează acești doi parametri sunt: (a) temperaturile preponderent scăzute din timpul perioadei de polenizare, care favorizează o sporire a giberelinelor în raport cu auxinele, ceea ce a conduce în mod direct la majorarea numărului de celule și, prin urmare, de semințe; (b) „Fasolia Gigantes-Elefantes Kastorias” cultivate sunt „populații”. Ele au un fenotip care se stabilizează în mediu și în timp. Nu există niciun factor genetic care să le modifice caracteristicile macroscopice. Aceste condiții naturale optime (climă, sol) sunt principalii factori care determină aceste caracteristici.

— Totalul de N2 și de nitrați este scăzut, întrucât se aplică doar cantități mici de îngrășăminte azotate, deoarece, fiind o leguminoasă, fasolea este lăsată să crească în echilibru cu mediul natural, iar aportul de azot este asigurat de bacterii fixatoare de azot.

— Conținutul ridicat de proteine pure și conținutul scăzut de grăsimi se datorează abundenței fosforului în solul în care este cultivată fasolea. Fosforul este un element de bază pentru formarea substanțelor proteice.

— Produsul conține niveluri satisfăcătoare de fosfor, deoarece, astfel cum s-a menționat mai sus, acesta se găsește din abundență în solul regiunii Kastoria datorită rocilor-mamă magmatice din Muntele Vitsi și din lanțul muntos Grammos.

— Conținutul scăzut de calciu se datorează, de asemenea, rocii-mamă și acțiunii de neutralizare pe care o are fosforul. Nivelurile de potasiu sunt satisfăcătoare, deoarece solurile care provin din rocă magmatică sunt bogate în acest element, care apoi neutralizează calciul și îi ia locul. În fine, magneziul, manganul și fierul sunt oligoelemente produse de aceste condiții pedologice.

— Aspectul produsului depinde, în principal, de doi factori: (A) utilizarea echilibrată a îngrășămintelor și metodele delicate de cultivare; precum și (B) recoltarea treptată a păstăilor de fasole, în etape, ceea ce garantează faptul că acestea se coc în mod natural pe plantă, înainte de a fi culese.

— Pielița subțire este rezultatul conținutului scăzut de calciu din sol. Acesta împiedică formarea de complecși de calciu, care ar conferi boabelor de fasole o coajă groasă și tare.

— Este garantată fierberea cu ușurință, deoarece conținutul mic de calciu previne transformarea calciului în pectine în timpul fierberii, ceea ce duce la întărirea bobului de fasole.

— Aroma se datorează prezenței fosforului în sol, dar mai ales a potasiului, care este necesar pentru sinteza carbohidraților. Aceste substanțe îi conferă fasolei „Fasolia Gigantes-Elefantes Kastorias” gustul dulce caracteristic. Prin acțiunea lor de neutralizare, ele protejează boabele de efectele negative ale acțiunii calciului.

Cu toate acestea, factorul uman este elementul care asigură valorificarea optimă a tuturor factorilor naturali. Tradiția îndelungată a cultivării fasolei în zonă, experiența valoroasă a agricultorilor din aria geografică delimitată și folosirea sistematică a metodelor tradiționale de producție au permis conservarea până în prezent a acestei metode de producție, care constă în muncă manuală, metode delicate, utilizarea minimă a produselor de protecție a plantelor și a îngrășămintelor chimice, selectarea cu scrupulozitate a materialului săditor și protejarea cu rigurozitate a purității soiurilor locale. Menținerea acestei tradiții a fost asigurată timp de decenii datorită implicării tuturor membrilor familiei în munca de cultivare, de la cei mai în vârstă, la cei mai mici. Acest lucru este determinat de faptul că, pe de o parte, această cultură necesită multă mână de lucru și că, pe de altă parte, în cadrul diferitelor etape ale ciclului de producție există ceva de făcut pentru fiecare, indiferent de vârstă.

Târgurile anuale ale fasolei reprezintă una dintre tradițiile speciale ale zonei. În timpul recoltei, aceste evenimente subliniază legătura istorică existentă, produsul fiind promovat prin obiceiuri și în folclor. La comemorarea morții eroului Pavlos Melas, care are o semnificație deosebită, sărbătoarea se termină cu o masă pentru personalități și invitații de seamă, la care se servește un fel special de fasole. În Lakkomata are loc în fiecare an un târg al fasolei, care se bucură întotdeauna de un mare succes.

În vremurile în care nu exista publicitate, mijloacele de comunicare erau rudimentare, iar comerțul cu produse agricole era încă la începuturi, „Fasolia Gigantes-Elefantes Kastorias” era recunoscută de consumatori drept un produs selecționat, câștigând întâietate pe piață. Un exemplu în acest sens îl reprezintă un material video realizat în 1966, care ilustrează elocvent reputația produsului, nefiind realizat în scop de reclamă. Până în 1966, consumatorii din Atena cunoșteau deja calitatea „Fasolia Gigantes-Elefantes Kastorias”, această fasole devenind un aliment de bază.

Legătura produsului cu aria geografică rezultă, de asemenea, din numeroasele articole publicate de ziarele locale și pe internet în care se menționează „Fasolia Gigantes-Elefantes Kastorias”.

Trimitere la publicarea caietului de sarcini

[articolul 5 alineatul (7) din Regulamentul (CE) nr. 510/2006 (4)]

http://www.minagric.gr/images/stories/docs/agrotis/POP-PGE/prod_gigantes_kastorias_160715.pdf

(1) JO L 343, 14.12.2012, p. 1.

(2) JO L 93, 31.3.2006, p. 12. Înlocuit de Regulamentul (UE) nr. 1151/2012.

(3) A se vedea nota de subsol 2.

(4) A se vedea nota de subsol 2.